Συντεταγμένες: 49°29′55.32″N 0°10′11.28″E﻿ / ﻿49.4987000°N 0.1698000°E﻿ / 49.4987000; 0.1698000

Το **Σταντ Οσεάν** (ή **Γκραν Σταντ ντυ Αβρ**) είναι ένα γήπεδο πολλαπλών χρήσεων χωρητικότητας 25.178 θέσεων καθήμενων για αθλητικά δρώμενα και 33.000 για συναυλίες, το οποίο βρίσκεται στην Χάβρη της Γαλλίας.

Χρησιμοποιούμενο κυρίως για ποδοσφαιρικές αναμετρήσεις, αλλά και διαθέτοντας χώρο για διεξαγωγή συναυλιών, φιλοξενεί τους εντός έδρας αγώνες της ΑΚ Χάβρης, ομάδα που αγωνίζεται για την σεζόν 2012-2013 στην Λιγκ 2, παίρνοντας την θέση του παλιού Στάδιο Ζυλ Ντεσασώ.

Χτίστηκε στην θέση του παλιού εμπορικού σταθμού τρένων της Σοκάνς, τον οποίο αγόρασε η *communauté de l'agglomération havraise* (*CODAH*) από την Réseau Ferré de France το 2008, και ο οποίος βρίσκεται στην αντίπερα όχθη από το Στάδιο Ζυλ Ντεσασώ. Ο προϋπολογισμός του Γκραμ Σταντ ντυ Αβρ ανήλθε στα 80 εκατομμύρια ευρώ συνολικά. Εγκαινιάστηκε στις 12 Ιουλίου 2012, ημερομηνία κατά την οποία έγινε και το μεγαλύτερο γήπεδο στην Νορμανδία.

Ιστορία
-------

Λόγω της περιορισμένης χωρητικότητας (16.382 θέσεις) του Στάδιο Ζυλ Ντεσασώ (χρονολογούμενο από το 1931 και ανακατασκευασμένο το 1951, μετά τις ζημιές από τον Β' Παγκόσμιο Πόλεμο) , της έλλειψης σε βασικούς τομείς (απουσία ανελκυστήρα, έλλειψη χώρου στάθμευσης) και της γενικότερης λιτότητάς του, μια μελέτη εκπονήθηκε, αναφορικά με την κατασκευή ενός νέου γηπέδου, από την ομάδα της Χάβρης το 2004.

Το σχέδιο κατασκευής επισημοποιήθηκε από την *communauté de l'agglomération havraise* (*CODAH*) τον Ιούλιο του 2007. Στις 9 Σεπτεμβρίου 2009, ο Αντουάν Ρούφεναχτ, δήμαρχος της Χάβρης, και ο Λυκ Ντελαμαίν, αρχιτέκτονας που εκπροσωπούσε το επιχειρηματικό *consortium* (Vinci Construction France/SCAU/KSS/IOSIS), το οποίο είχε αναλάβει τον σχεδιασμό-υλοποίηση του έργου, παρουσίασαν το σχέδιο, το οποίο έφερε τότε την ονομασία *Le Grand Stade de la CODAH*.

Ο θεμέλιος λίθος μπήκε στις 11 Οκτωβρίου 2010, παρουσία της Ροζλίν Μπασλό. Η κατασκευή ξεκίνησε, αλλά συνάντησε μερικά εμπόδια, όπως αυτό της οικολογικής οργάνωσης *Écologie pour Le Havre*, η οποία φοβόταν την εξαφάνιση του είδους της Podarcis muralis από την πόλη, καθώς οι μεγαλύτερες αποικίες του εντοπίζονταν στην ευρύτερη περιοχή του εμπορικού σταθμού της Σοκάνς.

Η ΑΚ Χάβρη έγινε κι επίσημα χρήστης των εγκαταστάσεων στις 22 Μαΐου 2012. Από τις 16 Μαΐου, μέχρι και τις 21 Ιουνίου 2012, οι κάτοικοι της περιοχής είχαν την δυνατότητα να επιλέξουν μεταξύ των τριών ονομάτων που πρότεινε η *CODAH*. Η πλειοψηφία εξ αυτών επέλεξε την ονομασία *Stade Océane*. Στη συνέχεια χρειάστηκε, το νέο όνομα να πάρει και την ψήφο των μελών του δημοτικού συμβουλίου της πόλης, ώστε να επισημοποιηθεί στο συμβούλιο της Πέμπτης 5 Ιουλίου. Το γήπεδο εγκαινιάστηκε στις 12 Ιουλίου 2012, παρουσία του δημάρχου της Χάβρης Εντουάρ Φιλίπ, της Υπουργού Αθλητισμού Βαλερί Φουρνερόν και του προέδρου της Γαλλικής Ομοσπονδίας Ποδοσφαίρου Νοέλ Λε Γκραέ.

Παραπομπές
----------

1. ↑  stadiumdb.com/stadiums/fra/stade\_oceane. Ανακτήθηκε στις 6  Δεκεμβρίου 2017.
2. ↑  (Γαλλικά) *Océanes Le Havre* (154): σελ. 32. Μάρτιος 2012.
3. ↑  (Γαλλικά) *Océanes Le Havre* (156): σελ. 10. Μάιος 2012.
4. ↑  Le stade océane[*νεκρός σύνδεσμος*], Paris Normandie, 15/08/2012
5. ↑  Lancement officiel du projet[*νεκρός σύνδεσμος*], Communauté de l'agglomération havraise.
6. ↑  Première pierre du grand stade[*νεκρός σύνδεσμος*], Communauté de l'agglomération havraise.
7. ↑  Un lézard au nouveau stade du Havre[*νεκρός σύνδεσμος*], **France 3** Haute-Normandie.
8. ↑  Le HAC, locataire officiel du Grand stade Αρχειοθετήθηκε 2012-06-28 στο Wayback Machine. Paris Normandie, 24 mai 2012.

Εξωτερικοί σύνδεσμοι
--------------------

* Επίσημη Ιστοσελίδα
* Διαδραστική επίσκεψη του Γκραν Σταντ ντυ Αβρ[*νεκρός σύνδεσμος*], *Communauté de l'agglomération havraise*
* Επίσημη φωτοθήκη των έργων κατασκευής του γηπέδου, ΑΚ Χάβρη
* Ημερήσιες ειδήσεις και φωτογραφίες ναφορικά με την πρόοδο των έργων,

|  |  |
| --- | --- |
| 

|  |
| --- |
| * Πύλη:Ποδόσφαιρο
* Πύλη:Γαλλία
 |

 |